## Tragsa i Vaersa continuen amb labors de neteja i higienització en més de 30 centres educatius afectats per la DANA

*** Les dos empreses continuen amb treballs en centres d’Albal, Aldaia, Alfafar, Algemesí, Benetússer, Catarroja, Massanassa, Paiporta, Picanya, Sedaví, Utiel i Paiporta
* Les principals labors consistixen en neteja de l’interior i exterior, així com la retirada d’enderrocs i llot amb maquinària específica**

Les empreses públiques Tragsa i Vaersa continuen amb labors de neteja i higienització en més de 30 centres educatius afectats per la DANA a la província de València.

Les dos empreses seguixen en este moment amb tasques en centres d’Albal, Aldaia, Alfafar, Algemesí, Benetússer, Catarroja, Massanassa, Paiporta, Picanya, Sedaví, Utiel i Paiporta. Les labors s’estan fent de manera progressiva en funció de les necessitats dels centres.

A més, este migdia s’han représ els treballs en centres a on s’havien suspés amb motiu de l’alerta roja, una vegada que s’han alçat les restriccions de mobilitat.

L’actuació s’està desenrotllant en IES, el manteniment dels quals correspon a la Conselleria d’Educació, i també en CEIPs, ja que la Conselleria s’ha posat a la disposició dels ajuntaments amb la finalitat d’agilitzar les labors de neteja i higienització i tractar que l’alumnat vaja recobrant la normalitat al més prompte possible.

Les labors que s’estan realitzant consistixen principalment en la neteja de l’interior i exterior dels centres, així com la retirada d’enderrocs i llot amb maquinària específica i camions. Les reparacions de pladur, tancats i obres menors les fa la unitat de construccions de Tragsa amb la Direcció General d’Infraestructures Educatives.

A més dels equips de neteja i personal especialitzat estan participant en estos treballs les Brigades de Reforç en Incendis Forestals (BRIF) de Tragsa, així com brigades de parcs naturals, Xarxa Natura 2000 i Unitats de Gestió Forestal.

Després de la neteja general es procedix a la higienització de les instal·lacions, i s’emet el certificat que garantix que el centre oferix la màxima seguretat per al seu ús.

Fecha: 14/11/2024